Malema gee ‘bewyse’ oor Gordhan vir polisieJulius Malema Dinsdag buite die Brooklyn-landdroshof. Foto: Jonisayi Maromo/ANA Julius Malema, leier van die EFF, het Dinsdag gesê hy het bewyse aan die polisie oorhandig dat Pravin Gordhan, minister van openbare ondernemings, korrup is. “Ons het nooit iets anders oor Pravin gesê nie, net dat hy korrup is. Pravin het ŉ rekening in Kanada oopgemaak en mense aangemoedig om geld daarin te deponeer indien hulle probleme ondervind met die Inkomstediens,” het Malema aan ondersteuners gesê wat by die Brooklyn-polisiestasie in Pretoria bymekaargekom het. Die EFF het aanklagte van geldwassery, korrupsie, afpersing, bedrog, meineed en skending van die Intelligensiewet en die Wet op die Voorkoming en Bekamping van Korrupte Aktiwiteite teen Gordhan ingedien. “In stede daarvan dat die media die bestaan van die rekening [in Kanada] ondersoek het, het hulle die EFF aangeval. Ons het vandag vir die polisie die rekeningnommer gegee en die naam van die bank in Kanada, want ons speel nie speletjies nie. Hulle moet Kanada toe gaan en sê ons soek die bankstate vir hierdie rekening.” Malema het ook reageer op die aanklagte wat Gordhan Maandag by dieselfde polisiestasie ingedien het. Gordhan het klagte van strafregtelike laster en crimen injuria teen Malema en Floyd Shivambu, adjunkpresident van die EFF, ingedien. Pravin Gordhan, minister van openbare ondernemings, getuig voor die kommissie van ondersoek na staatskaping. Foto: Nhlanhla Phillips/ANA “Hoekom maak hy ŉ saak rakende siviele eise oop, want met siviele eise maak ŉ mens nie ŉ saak oop nie. Jy skryf net ŉ brief van jou prokureurs af en sê Malema trek wat jy gesê het terug en vra om verskoning anders dagvaar ons jou vir R150 000. Hy het hiernatoe gekom om die polisie, wat ŉ wonderlike werk doen, te pla deur nuttelose aanklagte te bring wat niks beteken nie. Ons het die regte goed hiernatoe gebring,” het Malema gesê. Volgens Malema het hy ŉ lys van mense wat geld aan Gordhan oorbetaal het en is hulle bereid om na vore te kom. “Ons het die bewyse gebring na waar dit saak maak, so hou op om ons voor kommissies [van ondersoek] te roep. Ons het vir die polisie gesê ek het ŉ lys van mense wat geld in die rekening inbetaal het. Hulle is bereid om te praat mits hulle kwytskelding kry. Julle moet kwytskelding waarborg dan bring ek die mense.” Gordhan het ook ŉ klag by die gelykheidshof teen Malema ingedien. “Die volgehoue verdediging van korrupsie en die korruptes deur die gebruik van persoonlike aanvalle, rassisme en beweerde haatspraak is onaanvaarbaar en moet aandag kry. Ek het tot dusver nie op hierdie onsinnige en ongegronde aanvalle gereageer nie, maar om my gesin by hierdie aanvalle te betrek en die harmonie tussen die mense van Suid-Afrika te bedreig is ŉ stap te ver. Genoeg is genoeg,” het Gordhan in ŉ verklaring gesê.